2001/171/EY: Komission päätös, tehty 19 päivänä helmikuuta 2001, edellytyksistä poikkeuksen myöntämiseksi lasipakkauksille pakkauksista ja pakkausjätteistä annetussa direktiivissä 94/62/EY säädetyistä raskasmetallien pitoisuustasoista (ETA:n kannalta merkityksellinen teksti) (tiedoksiannettu numerolla K(2001) 398)



Virallinen lehti nro L 062 , 02/03/2001 s. 0020 - 0021



Komission päätös, tehty 19 päivänä helmikuuta 2001, edellytyksistä poikkeuksen myöntämiseksi lasipakkauksille pakkauksista ja pakkausjätteistä annetussa direktiivissä 94/62/EY säädetyistä raskasmetallien pitoisuustasoista (tiedoksiannettu numerolla K(2001) 398) (ETA:n kannalta merkityksellinen teksti) (2001/171/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY(1), ja erityisesti sen 11 artiklan 3 kohdan, sekä katsoo seuraavaa: (1) Direktiivin 94/62/EY 11 artiklassa säädetään raskasmetallien pitoisuuden asteittaisesta pienentämisestä pakkauksissa. (2) Mainitun 11 artiklan soveltamisesta ensimmäisten vuosien aikana saatu kokemus on osoittanut, että lasialalla on erityinen ongelma sen vuoksi, että kierrätetty lasi sisältää lasimateriaalia, jonka lyijypitoisuus on suuri. (3) Jos säädettyä 100 ppm:n raja-arvoa, jonka on määrä tulla voimaan 30 päivänä kesäkuuta 2001, sovelletaan kaikilta osin, tämä saattaa johtaa kierrätetyn lasin käytön vähenemiseen 11 artiklan säännösten noudattamiseksi, mikä ei kuitenkaan ole toivottavaa ympäristön kannalta. (4) Poikkeuksen on tarkoitus koskea lasipakkauksia, ja siinä otetaan huomioon näiden pakkausten raskasmetallipäästöihin liittyvät ominaisuudet sekä tarve edistää lasin kierrätystä. (5) Poikkeus koskee 100 ppm:n raja-arvoa. (6) Tuotantolaitosten mittaustulokset ja tiedot käytetyistä mittausmenetelmistä on pyynnöstä saatettava toimivaltaisten viranomaisten saataville. (7) Poikkeuksen voimassaoloaika päättyy 30 päivänä kesäkuuta 2006, jollei sitä jatketa direktiivin 94/62/EY 21 artiklassa säädettyä menettelyä noudattaen. (8) Tässä päätöksessä säädetyt toimenpiteet ovat direktiivin 94/62/EY 21 artiklan mukaisesti perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tämä päätös koskee kaikkia direktiivin 94/62/EY soveltamisalaan kuuluvia lasipakkauksia, ja sen tarkoituksena on vahvistaa edellytykset, joilla direktiivin 94/62/EY 11 artiklassa säädettyjä pitoisuustasoja ei sovelleta yksittäisiin lasipakkauksiin. 2 artikla Tässä päätöksessä: - sovelletaan direktiivin 94/62/EY 3 artiklassa annettuja määritelmiä, - tarkoitetaan "tarkoituksellisella käytöllä" aineen tietoista käyttöä pakkauksen tai pakkauksen osan valmistuksessa siten, että sen jatkuvan käytön avulla on tarkoitus saada aikaan jokin lopullisen pakkauksen tai pakkauksen osan erityinen piirre, ulkonäköön liittyvä seikka tai ominaisuus; tarkoitukselliseksi käytöksi ei katsota sellaisten kierrätettyjen materiaalien käyttöä raaka-aineena uusien pakkausmateriaalien valmistuksessa, joissa voi esiintyä säänneltyjä metalleja. 3 artikla Lasipakkaus saa vielä 30 päivän kesäkuuta 2001 jälkeen ylittää direktiivin 94/62/EY 11 artiklassa säädetyn raja-arvon 100 ppm, jos pakkaus täyttää kaikki tämän päätöksen 4 ja 5 artiklassa säädetyt edellytykset. 4 artikla Lyijyä, kadmiumia, elohopeaa tai kuudenarvoista kromia ei saa tarkoituksellisesti lisätä tuotteeseen valmistusprosessin aikana. Pakkausmateriaali saa ylittää pitoisuuden raja-arvot ainoastaan siitä syystä, että siinä on käytetty kierrätettyjä materiaaleja. 5 artikla Jos tavanomaista säännöllistä tuotantoa edustavan yksittäisen lasiuunin tuotannosta kahdentoista peräkkäisen kuukauden aikana tehtyjen mittausten keskimääräinen tulos ylittää 200 ppm:n raja-arvon, valmistajan tai hänen valtuutetun edustajansa on laadittava asiaa koskeva raportti jäsenvaltion toimivaltaisille viranomaisille. Raportissa on esitettävä ainakin seuraavat tiedot: - mittaustulokset, - käytettyjen mittausmenetelmien kuvaus, - lähteet, joista raskasmetallien pitoisuuksien epäillään johtuvan, - yksityiskohtainen selvitys toimenpiteistä, jotka on toteutettu raskasmetallien pitoisuuden pienentämiseksi. Jos valmistajan tai tämän valtuutettu edustaja ei ole sjoittautunut yhteisön alueelle, velvoite laatia raportti toimivaltaisille viranomaisille koskee henkilöä, joka saattaa tuotteen yhteisön markkinoille. Tuotantolaitoksen mittaustulokset ja tiedot käytetyistä mittausmenetelmistä on aina pyynnöstä toimitettava toimivaltaiselle viranomaiselle. 6 artikla Tämän päätöksen voimassaoloaika päättyy 30 päivänä kesäkuuta 2006, ellei sitä jatketa erityisesti tämän päätöksen 5 artiklassa tarkoitettujen raporttien ja direktiivin 94/62/EY 17 artiklan perusteella direktiivin 94/62/EY 21 artiklassa säädettyä menettelyä noudattaen. 7 artikla Tämä päätös on osoitettu kaikille jäsenvaltioille. Tehty Brysselissä 19 päivänä helmikuuta 2001. Komission puolesta Margot Wallström Komission jäsen (1) EYVL L 365, 31.12.1994, s. 10.